Klerksdorp-inwoners keelvol vir misdaadŉ Video wat wys hoe ŉ man desperaat baklei om vyf vermeende boewe van sy motor weg te keer, het Woensdag talle kommentare op sosiale media uitgelok (Foto: Skermskoot) Die mense van Klerksdorp in Noordwes is keelvol om oor hul skouers te loer omdat hulle bang is om beroof of aangerand te word. “Dit is die nuwe normaal in Klerksdorp. ’n Dorp wat eens op ’n tyd ’n veilige hawe vir inwoners was, is nou ’n wettelose stad,” sê Mohamed Caljee, voorsitter van die gemeenskapspolisiëringsforum (GPF) in die stad. Hy het met Maroela Media gesels nadat ŉ video van ŉ amperse rooftog voor binnelandse sake Woensdag in die middestad die rondte gedoen het. Die video, wat wys hoe ŉ man van Klerksdorp verwoed baklei om vyf vermeende boewe van sy motor weg te keer, het talle sosialemediagebruikers laat gal braak oor die toename van misdaad in Klerksdorp. Etlike ure later het ’n tweede voorval ’n paar kilometer in die middestad afgespeel, toe ’n man ook deur ’n groep mans oorval en aangerand is. ’n Video van dié voorval is op die GPF se Facebook-blad gedeel. In nóg ŉ voorval wat op sosialemediaplatforms sirkuleer, kan gesien word hoe ŉ polisiebeampte wat by die polisiestasie in Klerksdorp gestasioneer is, ook deur ’n groep mans omsingel word. Die beampte moes sy vuurwapen uithaal om die vermeende aanvallers af te skrik. Volgens kol. Adéle Myburgh, polisiewoordvoerder, het die voorval verlede Woensdag in die middestad plaasgevind. “Ná die voorval is ŉ saak van aanranding en crimen injuria aanhangig gemaak en ŉ verdagte is vasgetrek,” sê Myburgh. Volgens Caljee het die middestad ’n misdaadbrandpunt geword. “Die boewe beweeg in groepe en teiken inwoners om waardevolle items, veral selfone, te roof of by hul motors in te breek en waardevolle items daaruit te buit,” sê hy. “Hulle teiken gereeld jong kinders, vroue, ouer mans of inwoners met luukse voertuie.” Na raming word minstens tien misdaadgevalle per week in Klerksdorp aangemeld, met die meeste voorvalle wat in die middestad plaasvind. Caljee sê die voorvalle vind lukraak plaas en maak dit vir die polisie se patrollies moeilik om die misdadigers op ’n spesifieke tydstip op ’n spesifieke plek vas te pen. Volgens Caljee is daar nie genoeg mannekrag om die misdaad in die middestad te bekamp nie. “Boonop is die misdadigers arrogant en nie eers bang om gevang te word nie.” Caljee wys daarop dat die mans wat Woensdag in albei video’s vasgevang is nie eens hul gesigte bedek het nie. Min sake word aangemeld Caljee sê inwoners het ’n negatiewe persepsie oor die polisie en die regstelsel en meld nie meer voorvalle van misdaad aan nie. “Dit skep ’n groot probleem, want dan word die kriminele nie gevang nie en gaan hulle net voort met hul misdadige bedrywighede.” Myburgh het bevestig dat die man met die mes in die video nie ’n saak by die polisie aanhangig gemaak het nie. Dit ondanks die feit dat die verdagtes geïdentifiseer is en hul gesigte op kamera vasgevang is. “Dit is die tweede voorval sedert Mei dat die klaer weier om ’n saak te open,” sê Myburgh. Caljee vrees dat inwoners die reg in eie hande gaan neem omdat hulle nie meer hul vertroue in die polisie plaas nie. “Inwoners word wel genoop om hulself te beskerm en ek dink die man in die video was braaf om hom en sy vrou met die mes te beskerm. Ek sou dieselfde in daardie situasie gedoen het.” Caljee sê buurtwagte en veiligheidsmaatskappye het Dinsdag saam met die GPF en polisie vergader om aandag te gee aan misdaad in Klerksdorp. Die GPF probeer ook meer bewusmaking onder inwoners skep om te verhoed dat hulle slagoffers van misdaad word.